የሃይማኖት ተቋማት አካባቢ ደኖችን ማልማት እና መንከባከብ እንደሚገባ ተገለጸ፡፡
ባሕር ዳር፡ መስከረም 21/2013ዓ.ም (አብመድ) በአምልኮ ቦታዎች የሚገኙ ዛፎች ቅዱሳን አባቶች እና እናቶች በቅድስና የጸለዩባቸው፣ በሥራቸው አፅም ያረፈባቸው በመሆናችው ትውልድ በጥንቃቄ ሊንከባከባቸው እንደሚገባ ተገልጿል፡፡በኢትዮጵያ ኦርቶዶክ ተዋህዶ አብያተ ክርስቲያናት አካባቢ ባለ የተፈጥሮ ደን እና ብዝኃ ሕይወት ያለበትን ደረጃና ፈተናዎች በተመለከተ ዛሬ በባሕር ዳር ጥናታዊ ጽሑፍ ቀርቦ ውይይት ተደርጎበታል፡፡ ጥናታዊ ጽሑፉን ያቀረቡት የአማራ መልሶ ማቋቋም ድርጅት (አመልድ) ዋና ዳይሬክተርና የብዝኃ ሕይወት ተመራማሪ ዓለማየሁ ዋሴ (ዶክተር) ዜጎች በአምልኮ ቦታዎች የሚገኙ ደኖችን ኃላፊነት በተሞላ መልኩ መጠበቅ እና ለቀጣይ ትውልድ ማስተላለፍ እንዳለባቸው አሳስበኢትዮጵያ ጥናቱ ከተደረገባቸው 50 ሺህ በላይ አብያተ ክርስቲያናት ውስጥ 35 ሺህ የሚሆኑት ከግማሽ ሄክታር በላይ የተፈጥሮ ደኖችን መያዛቸውን ዶክተር ዓለማየሁ ዋሴ ተናግረዋል፡፡ እነዚህ ደኖች ቅዱሳን የሚጸልዩባቸው አባቶች ለእርቅ፣ ለሽምግልና የሚቀመጡባቸው፣ አጽመ ቅዱሳን የሚያርፍባቸው መሆናቸው ተገልጿል፤ በርካታ አዕዋፋት እና አራዊት የሚገኙበት የሕይወት መስተጋብር እንዳይጠፋ የሚያደርጉ በመሆናቸው ልዩ ጥበቃ እንደሚያስፈልጋቸው ጥናት አቅራቢው ገልጸዋል፡፡ባለፉት መቶ ዓመታት በተፈጥሮ ደን ላይ ለተለያዩ ምክንያቶች ጭፍጨፋ እንደተደረገና ሽፋኑ ከ40 በመቶ ወደ ሁለት በመቶ ዝቅ ማለቱን በጥናት መረጋገጡን ዶክተር ዓለማየሁ ዋሴ ተናግረዋል፡፡ አሁን የሚተከሉ ችግኞችም በቀላሉ ነባሮችን ስለማይተኩ ለነባር የተፈጥሮ ደኖች እንክብካቤ እንደሚያስፈልግ አመላክተዋል፡፡“ቤተ ክርስቲያን የገነት ምሳሌ ናት፤ ማንኛውም የቤተ ክርስቲያን ይዞታ ገነት መምሰል አለበት” ብለዋል ጥናት አቅራቢው፡፡ “በቤተ ክርስቲያን አካባቢ የሚገኙ ደኖችም ለእኛ ተፈጥረው እኛ እንድናጠፋቸው አልተፈቀደም፤ እናም ሁሉም ዜጋ ኃላፊነቱን መወጣት አለበት” ብለዋል፡፡